runetrust/blame-folketinget-dk huggingface dataset:
Ida Auken (S), 2025-05-28:
For så bliver det ét stort slagsmål, og det kan både gøre folk enormt utrygge, men det kan også betyde, at ulven så til sidst – hvis det her bliver for voldsomt for vores land, og det begynder at gå over på midten – bliver til så stort et problem, at den helt bliver udryddet.
Freddie H. Madsen (DF), 2004-03-30:
Det er Dansk Folkepartis fortjeneste, at forslaget om salg af almene boliger ikke kommer til at se ud som først foreslået af regeringen, men at der nu kommer en forsøgsordning, der strækker sig over 3 år og vil give lejerne mulighed for at købe deres almene familiebolig som ejerbolig.
Christian Friis Bach (RV), 2013-04-10:
Jeg synes bestemt, det er en udfordring, når andre lande skærer ned i en krisetid, ikke bare fordi det går ud over verdens fattigste mennesker og nogle af dem har hårdt brug for hjælp, men også fordi jeg tror, at det i virkeligheden vil være sværere for Europa at komme ud af krisen, hvis vi lukker os ude, hvis vi lukker os inde i Europa og ikke engagerer os internationalt.
Nikolaj Villumsen (EL), 2016-05-25:
Det kan ganske enkelt ikke være rigtigt, at et land, som er medlem af Europarådet, groft løber fra sit ansvar, krænker aftaler, krænker de grundlæggende menneskerettigheder, som man har forpligtet sig til at overholde med sit medlemskab af Europarådet, med sin underskrift på den europæiske menneskerettighedskonvention.
Thor Pedersen (V), 2006-10-04:
Når man gør op ved hjælp af samme metode, og det er så det, man jo gør efter 1999 og f.eks. til og med 2005, og det er det, jeg nævner, vil man se, at stigningen, hvis man tager budgetåret 2002, er på 1,8 pct. fra 2002 til 2003, og den er l,9 pct. fra 2003 til 2004.
Gitte Lillelund Bech (V), 2002-02-07:
Og ændringen er klart udtrykt i det nuværende lovforslag, nemlig at der stoppes for optag af elever på den fri ungdomsudannelse fra den 1. februar 2002. Vi ønsker i stedet, at de unge benytter sig af de øvrige ungdomsuddannelsestilbud og ser meget hellere fleksibiliteten indført dér.
Lene Espersen (KF), 2012-05-31:
Altså, man kan sige, at 2 mio. kr., der faktisk skulle gives lidt på de samme præmisser, hverken gør fra eller til, og det, der for mig at se er fuldstændig uforståeligt, er, at den nuværende regering vælger at provokere samarbejdspartnere, den har haft igennem mange år i Folketinget, og står fast på en meget, meget tåbelig beslutning frem for bare at trække i land og erkende, at det simpelt hen ikke var det klogeste.
Anne Baastrup (SF), 1998-11-27:
Vi kunne jo også gøre det, at vi simpelt hen ingen straf gav dem, men satte spørgsmålstegn ved, at bankerne giver de unge lån af den her karakter på deres glatte ansigt, uden at der er nogen politikere eller journalister, der i øvrigt interesserer sig for, at en eller anden X-banks filial har givet en 19-årig knægt 20.000 kr., uden at han i og for sig klart formulerede, hvad han skulle bruge dem til, og uden at han, således som jeg i hvert fald kender historierne, har stillet nogen sikkerhed.
Villy Søvndal (SF), 2004-12-10:
Der vil jeg godt spørge hr. Peter Skaarup, hr. Helge Adam Møller og Venstres ordfører: Hvis det argument skal give nogen mening, må det da være sådan, at man vel ikke kan bryde noget fortrolighedskrav ved at offentliggøre de danske dokumenter, der henter deres inspiration i udenlandske dokumenter, og som man kan finde på nettet?
Sophie Hæstorp Andersen (S), 2002-03-15:
Man har et center, der med sin organisation - den danske model med at have en tredeling, med organisering, med en minister, et videnscenter og et klageorgan - er en model, som man eksporterer i vid udstrækning til en lang række kandidatlande, til EU og til ulande, og det signal, man sender til de andre EU-lande, går også i en retning af, at man har flere uafhængige videnscentre.
Anders Samuelsen (NY), 2008-01-10:
Så har jeg bare ønsket at benytte den lejlighed, jeg havde som ordfører, til at pege på, at der er en lang række andre ting, der er interessante, og at der ikke nødvendigvis er nogen sammenhæng imellem, om procenten hedder 1 og 99 eller den hedder 30 og 70, om sundhedssystemet fungerer ordentligt eller ikke fungerer ordentligt.
Lene Espersen (KF), 2006-11-30:
Med reglerne om, at førstegangstilfælde af bøde og tiltalefrafald med vilkår om ungdomskontrakt kun fremgår af straffeattester til privat brug i 1 år fra den endelige afgørelse, tages der netop hensyn til, at unge, som på et tidligt tidspunkt i deres liv har begået mindre alvorlig kriminalitet, hurtigt kan få en ren straffeattest og komme videre med deres liv.
Klaus Kjær (DF), 1999-10-26:
Forslaget tilsigter således at lette det grænseoverskridende transportsamarbejde i Øresundsregionen og går ud på, at indkomst indtjent af personale, der arbejder i regelmæssig færge- og togtrafik mellem Danmark og Sverige, beskattes i den stat, hvor arbejdsgiveren er hjemmehørende.
Yildiz Akdogan (S), 2008-12-11:
Jeg ved ikke, om det er moraliserende, hvis man gerne vil have en holdningsændring eller en holdningsbearbejdning hos de unge, som har et, synes jeg, meget skræmmende billede af sig selv og deres seksualitet, når de netop bytter seksuelle ydelser med mad og makeup, som jeg tidligere sagde til ministeren.
Steen Gade (SF), 2009-11-06:
Jeg tror faktisk, at det er en udmærket vedtagelse, vil jeg sige til Enhedslistens ordfører, men jeg er da enig i, at vi skal langt videre, og jeg føler mig faktisk rimelig sikker på, at vi, når både hr. Per Clausen, regeringen og vi andre stemmer for det her, faktisk vil få en hel del ud af den redegørelse; det var i hvert fald det, jeg fik ud af udenrigsministerens tale og svar.
Bendt Bendtsen (KF), 2001-05-31:
Jeg føler, at der er nogle steder, hvor man godt kan prøve på at analysere en lille smule mere, hvad hjælpen går til, og vi har sagt på masser af områder, at vi faktisk føler, at den hjælp, som vi er med til at yde, ligger på et niveau, hvor vi kan være det bekendt.
Mette Frederiksen (S), 2018-10-04:
For jeg har grundlæggende tiltro til, at forældre træffer det valg, der er det rigtige, på vegne af deres børn, men jeg synes, det er grundlæggende forkert på et tidspunkt, hvor mange folkeskoler skal spare, og hvor det er svært at få økonomien til at hænge sammen, at man så kan se, at privatskolerne har fået øget deres tilskud.
Connie Hedegaard (KF), 2009-05-15:
Det betyder så også, at kommuner kan gøre rigtig mange ting hjemme ved sig selv så at sige, og de kan også deltage i selskaber, der investerer i energianlæg til fremme af bæredygtig udvikling for kommunens borgere, i det omfang de altså er omfattet af elforsyningslovens § 2, stk. 1, herunder f.eks. også vindmøller og solceller.
Frank Dahlgaard (UP), 1999-10-07:
Men nu har vi den omvendte situation: Socialdemokratiet er i regering og er blevet ansvarligt, og Venstre og De Konservative er i opposition og skal være imod, og det er vel årsagen til, at man ikke vil være med til en brugerbetaling for hjemmehjælpen, som rammer den mest velstillede del af den ældre befolkning.
Kristian Jensen (V), 2005-10-12:
Vi bryder ikke grundlovens ord om boligens ukrænkelighed, vi vil ikke lave kratluskeri, men vi går ind og kontrollerer på byggepladser, på virksomhedsbyggepladser, vi går ind og kontrollerer i nybyggeri, vi har været ude i sommerhuskvarterer og været i gang med en indsats for at få bekæmpet de steder, hvor sort arbejde for alvor er organiseret og omfattende, nemlig de steder, hvor man kan bygge hele huse, altså hele nybyggerier ved hjælp af sort arbejde.
Søren Søndergaard (EL), 2003-05-21:
Derudover vil jeg sige, at jeg er skuffet over både statsministerens og justitsministerens besvarelse af det her spørgsmål, for dels går man jo ikke særlig meget ind i de diskussioner, der har været, dels må man jo konstatere, at det er meget lidt nyt, meget lidt initiativ, der ligger, for at få denne sag opklaret.
Ole Vig Jensen (RV), 1998-01-14:
Ministeriet har dog i sin vejledning nr. 159 om skolefritidsordninger bl.a. fremhævet, at kommunerne i samarbejde med forældrene bør indrette skolefritidsordningerne i overensstemmelse med de lokale ønsker og etablere SFO på en måde, der er fuldt betryggende for børnene.
Elisabeth Geday (RV), 2007-01-11:
Kunne man forestille sig, at Venstre måske også, i stedet for at lade som om, at de tror, at Det Radikale Venstre ikke længere mener, det skal kunne betale sig at arbejde, kunne nå til den erkendelse, at det var klogere at bruge guleroden i stedet for pisken?
Morten Homann (SF), 2004-02-18:
Hvis trafikministeren har haft lidt svært ved at høre, hvordan SF stiller sig til den videre linjeføring omkring Silkeborg af motorvejen, og hvilken linjeføring vi foretrækker, er det ganske forståeligt, for SF's stillingtagen afhænger af, hvad VVM-undersøgelsen kommer frem til, og derfor vil jeg stille dette spørgsmål til trafikministeren: Gælder det samme ikke også for trafikministerens stillingtagen?
Villy Søvndal (SF), 2000-03-22:
Det tredje element, vi gerne vil fremme, er orlovsordninger, og dér må hr. Frank Dahlgaard vel tage det på sin samvittighed, for så vidt jeg husker, var hr. Frank Dahlgaard med til at stemme for den forringede økonomi i orlovsordningen, der betød, at antallet, der tog orlov, styrtdykkede.
Helle Thorning-Schmidt (S), 2007-11-29:
Så vil ordføreren ikke svare mig på, hvorfor det er uansvarligt at give mere i løn til de offentligt ansatte, men fuldstændig ansvarligt at blive ved med at sænke skatten og regne med dynamiske effekter frem for at sikre, at der er fuld finansiering og vi stadig kan få den velfærd, vi gerne vil have?
Per Clausen (EL), 2006-03-03:
Der blev afsløret ting vedrørende USA’s udenrigspolitik, som vi andre godt vidste i forvejen, men ellers var det jo småt med afsløringerne, og så er det klart, at når man er i den situation, at den forskning, man selv har været med til at bestille, giver nogle forkerte resultater, så er det ret oplagt at starte igen.
Anne Sophie Callesen (RV), 2020-05-07:
Jeg vil faktisk starte med at sige, at jeg da synes, det var et godt forslag, der kom her til sidst fra Dansk Folkeparti, om at opfordre til mere samarbejde mellem forældre og pædagoger om de her overgange, og det er jo også værd at tage med, når vi en gang imellem er enige, også på børneområdet.
Morten Messerschmidt (DF), 2007-02-08:
Ser vi på Izmir og Istanbul og andre større byer rundtomkring i Tyrkiet, er det jo rigtigt nok, at så har man oplevet en opblomstring, særlig i kraft af den enorme mængde penge, der er blevet pumpet ind i landet via turismeindustrien fra Vesteuropa og andre steder; det er byer, som faktisk minder om Europa.
Lars Kramer Mikkelsen (S), 2002-05-17:
Så burde man da indkalde Socialdemokratiet, Det Radikale Venstre og andre partier til forhandling om: Hvordan skal det her arbejde fremover køre? Det er da ikke rimeligt, at man tilsyneladende laver en eller anden form for aftale med Dansk Folkeparti, og at vi andre i øvrigt blot skal agere stemmekvæg.
Flemming Damgaard Larsen (V), 2011-03-03:
Venstre ønsker netop, at indsatsen bliver koncentreret om en mere gennemgribende ændring og forbedring, efter at det konkret har været muligt velovervejet og gennem en tæt dialog med aktørerne på området at finde frem til, på hvilket niveau vi skal lægge os med de særkrav, der stilles til danske vognmænd i forhold til vognmænd i andre EU-lande.
Kristian Hegaard (RV), 2021-01-28:
Jeg tror, jeg vil vende spørgsmålet om, for kan hr. Kristian Thulesen Dahl egentlig forklare den undrende danske befolkning, hvordan det kan gå til, at Dansk Folkeparti ikke støtter en rigsretsag, hvor Ombudsmanden, Københavns Byret og Instrukskommissionen siger, at der er givet en ulovlig instruks?
Karen Hækkerup (S), 2008-11-06:
Jeg tror egentlig ikke, der er noget af det, jeg som Socialdemokraternes repræsentant på talerstolen har sagt i dag, når det drejer sig om, hvordan man skal forhindre kriminalitet og beskytte udsatte børn, som på nogen som helst måde kan støde nogen som helst, som har et humanistisk anlagt sind.
Christoffer Aagaard Melson (V), 2023-03-02:
Det gør vi, fordi det for os, selv om det skal gå stærkt – og det viser den tidsplan, som ministeren har lagt op til, også – er en selvstændig pointe, at det er vigtigt, at vi får så bredt et flertal i Folketinget bag forslaget som overhovedet muligt.
Pia Kjærsgaard (DF), 2003-12-09:
Jeg må så bare spørge ministeren: Er det ikke sådan et forslag, som der har været så mange af på udlændingeområdet, hvor danskerne føler, at der er en positiv særbehandling, og hvor det måske tværtimod kan skabe splid og splittelse i det danske samfund i stedet for at skabe en kontakt? Jeg går hundrede procent ind for, at det er sundt at dyrke idræt, men man må altså også lige have i tankerne, at der er mange børn af danske forældre, hvis indkomst ikke er særlig stor eller måske er nogenlunde på linje med den ydelse, som flygtningefamilier får.
Yvonne Herløv Andersen (CD), 1999-01-14:
Motiveringen sker her ved at lade kommunen overtage hele dagpengeforpligtelsen efter 52 ugers fravær, og i bemærkningerne til forslaget er det nævnt, at de ændrede finansieringsregler skal ses i sammenhæng med de ændrede regler på førtidspensionsområdet, hvor finansieringen jo også blev ændret, således at man vægter tungest i kommunens - jeg vil ikke sige favør i denne sammenhæng.
Lisbeth Bech Poulsen (SF), 2017-05-19:
Nu var Socialdemokratiets ordfører jo også en af de kritiske røster sammen med os andre, da vi i midten af december kunne se, at man fastholdt skønnet på 10.000 asylansøgere, selv om vi vidste præcis på sidste mand, kvinde, barn, hvor mange der var kommet til Danmark.
Louise Schack Elholm (V), 2021-04-14:
Ud fra det virker det, som om at toget ikke skal stoppe i Ringsted, men at man måske ligefrem arbejder på en omfartsjernbane – det er det, jeg frygter – som netop går uden om Ringsted og dermed ikke kommer Region Sjælland til gavn, fordi man ikke kan skifte mellem togene, der går sydpå, og dem, der går vestpå.
Troels Lund Poulsen (V), 2009-04-28:
Selv om den største del af de pantfrie dåser indsamles via kommunale ordninger, og selv om der er mulighed for også at returnere dem via pant- og retursystemet, så er der stadig væk cirka en million dåser i den sydlige del af Jylland, som hvert år ikke ender det rigtige sted, men desværre ender i naturen.
Kristian Jensen (V), 2018-02-07:
er, at meddelelsen jo samler op på alle de beslutninger, der er, og når det kommer til spørgsmålet om, om man blandt eurogruppen skal lave en tættere koordinering, eventuelt en eller anden form for fælles budget, så er det eurogruppens medlemmer, der skal træffe den beslutning, og der står vi jo ligesom udenfor som ikkemedlemmer af foreningen, og vi har dermed heller ikke den samme indflydelse som dem, der så at sige er medlemmer af foreningen.
Anne Paulin (S), 2022-02-04:
Og så vil jeg altså også bare sige, at hvis der er nogen, som i den grad har været med til at gøre det endnu mere fodslæbende at komme af med kullet i Danmark, er det jo ordførerens parti, som, så vidt jeg husker, aflyste en national målsætning om kuludfasning i den sidste regeringsperiode, som var for 2½ år siden.
Kristen Touborg (SF), 1998-01-20:
Det er jeg da helt enig med fru Elisabeth Arnold i, men jeg må godt nok sige, at med det, regeringen lægger op til, er der vel næppe nogen med bare nogenlunde indsigt i dansk svineproduktion, der forventer, at man ophører med at bruge vækstfremmere til smågriseproduktion.
Mads Olsen (SF), 2024-05-15:
De fleste unge bor hjemme, når de tager en ungdomsuddannelse, og der er jo ingen su, før kvartalet efter at man er fyldt 18 år, og det rækker jo ikke til en ungdomsuddannelse, som man typisk først starter på, når man fylder 15 eller 16 år, hvis man skal bo ude, som unge på en småø jo skal.
Tove Videbæk (KRF), 1999-01-13:
I bemærkningerne til forslaget nævnes det, at man ønsker et bredere og mere vidtgående tilsyn, der skal sikre såvel et økonomisk, som et pædagogisk tilsyn, og endda oprettelse af en stilling, der skal varetage tilsynsforpligtelserne.
Ole Hækkerup (S), 1999-12-01:
Hvis man giver alle de studerende ved Økonomisk Institut på Københavns Universitet ret til at medbringe en pc, en computer, til deres eksamen, hvordan har man så tænkt sig at sikre, at jeg eller mange af de andre studerende kan gennemføre en skriftlig eksamen, uden at vi via den pc, vi har medbragt, har adgang til hjælpemidler, som vi ikke må have?
Jørn Jespersen (SF), 2002-05-08:
Ligger det efter miljøministerens opfattelse inden for Hjortnæs-udvalgets kommissorium at beskæftige sig med områder, der ikke er kommercielt særligt interessante og komme med anbefalinger af, hvordan man her løser et miljøproblem, som man i dag ikke kender forklaringen på?
Kristian Pihl Lorentzen (V), 2010-05-20:
Ja, det er rigtigt, og det viser jo, at vi har et stort finansieringsbehov, det er jo det, der er udfordringen hele tiden, og derfor håber jeg da også, at Det Radikale Venstre vil være med til at anvende OPP som en af vejene frem til at få gennemført flere nødvendige projekter i vor tid, om jeg så må sige.
Villy Søvndal (SF), 2003-04-08:
Vi har selv leget med en model i SF, hvor vi har talt om, at lokale fagforeninger, lokale kommuner, lokale arbejdsformidlinger går ind i et dynamisk samarbejde for at sikre, at alle tiltag til proformaoprettelse af arbejdspladser til illegal arbejdskraft og sådan noget bliver angrebet fra start.
Kristian Jensen (V), 2001-01-24:
Det, der er spørgsmålet her, er: Er det virkelig almindelig kutyme i den her regering, at finansministeren laver et papir, som lækkes til pressen, et papir, der er så underlødigt, at det ikke engang tages med i den rapport, der bliver fremlagt, et papir, som finansministeren efterfølgende løber fra? Og det påstår regeringen så er at overholde, at embedsmændene skal være upartiske.
Mona Juul (KF), 2020-10-20:
Det bliver ikke med konservative stemmer, for nok er vi fuldstændig enige i, at svindelen skal bekæmpes, og at Erhvervsstyrelsen selvfølgelig skal have mulighed for at kontrollere, i særdeleshed over for brancher, der producerer og eksporterer produkter, der kan bruges som våben, hvilket erhvervslivet i deres høringssvar selvfølgelig også bakker op om.
Kamal Qureshi (SF), 2008-11-05:
Jamen jeg synes bare, at problemet er, at regeringen alt, alt for længe har snakket og fortsat snakker og snakker om ting, de har tænkt sig at gøre, eller ting, de tror de vil gøre, eller ting, de for nylig har gjort, i stedet for, hvad der faktisk er behov for.
René Christensen (DF), 2015-01-27:
Det, man kan læse, er, hvad der er hensigten – og det kan godt være, at hensigten er fin nu i forhold til at have den her bemyndigelse, men bemyndigelsen bliver jo ved med at stå til troende også senere hen, og derfor havde det måske været på sin plads, at ministeren havde været imødekommende og havde sagt: Vi har fået en god idé ovre i Fødevareministeriet, og det sker sådan set tit, så skulle vi prøve at lave det her lovforslag om?
Jeppe Kofod (S), 2003-11-20:
Jeg vil bare høre, når nu det er et enigt Sikkerhedsråd, når nu Sikkerhedsrådet har vedtaget sådan en resolution, er det så ikke også Sikkerhedsrådet, der skal afgøre, hvornår nok er nok, eller er det sådan, at få lande har det privilegium at afgøre, at nok er nok?
Keld Albrechtsen (EL), 2001-04-18:
Nu har vi så ifølge udenlandske aflytningseksperter omtalt i Ekstra Bladet den 2. april en mistanke om, at der kan være problemer med det krypteringsudstyr, som skulle beskytte al den kommunikation, der er mellem vores Udenrigsministerium og de danske ambassader i udlandet, at der faktisk er en mulighed for, at USA kan få adgang til at kopiere og aflytte den kommunikation på grund af det udstyr, Udenrigsministeriet har indkøbt.
Mette Bock (LA), 2016-11-17:
Det gør noget ved mennesker, når man underskriver papirer, og vi synes, det er en fin måde at tilkendegive det på, at de religiøse forkyndere, som gennemgår det her kursus og får ret til at vie mennesker med juridisk gyldighed i Danmark, underskriver en erklæring om, at de vil overholde dansk lov.
May-Britt Kattrup (LA), 2019-04-25:
Med hensyn til det frie valg er der jo netop frit valg, fordi der findes et hav af banker og sparekasser i Danmark, som man kan vælge imellem, og kunder bør blive meget bedre til at gå ud og bruge det frie valg og gå ud og shoppe imellem bankerne og vælge de bedste og billigste.
Holger K. Nielsen (SF), 2004-05-27:
Ja tak, men hvis den brede enighed betyder, at man legitimerer regeringens nedskæringer på ulandsbistanden - det er jo det, der er tilfældet her - hvis den betyder, at man legitimerer regeringens underminering af FN's Sikkerhedsråd omkring Irakkonflikten, hvis den legitimerer, at regeringen ikke skal forpligtes til noget som helst i forhold til Palæstinakonflikten, hvad så?
Jan Petersen (S), 2004-03-09:
Såfremt ministeren kan bekræfte, at det var det tal, han anvendte, vil jeg godt høre, om ministeren helt ser bort fra, at der er en hel del arbejdsløse murere, som ikke er registreret i den samme arbejdsløshedskasse, og der er også jord- og betonarbejdere, som er registreret et helt andet sted end det sted, hvis tal ministeren brugte.
Henrik Vestergaard (V), 2003-09-09:
Og nu vi er ved troværdigheden og debatniveauet, som jeg kan forstå at hr. Nicolai Wammen går meget op i, så kunne han jo vælge at svare på de spørgsmål, han bliver stillet, for det ville da øge troværdigheden. Det allerførste spørgsmål til hr. Nicolai Wammen var: Er det korrekt, at Socialdemokratiet skærer netto 880 mio. kr. på børnechecken til børn mellem 0 og 6 år?
Pernille Rosenkrantz-Theil (S), 2021-04-26:
Jeg tror omvendt, hvis man anlægger en rimelighedsbetragtning, at de fleste i øvrigt både gymnasieskoler, erhvervsskoler og folkeskoler både på elevside og på lærerside og lederside lige nu synes, at det mest rimelige er, at vi får en ungdomsgeneration så tørskoet igennem coronatiden som overhovedet muligt.
Rasmus Nordqvist (ALT), 2019-12-05:
Men lad mig spørge lidt mere principielt så: Mener ordføreren godt, at man med den ene hånd kan stå og investere i en grøn fremtid og i at gøre noget ved klimakrisen, og så samtidig lægge milliarder over i virksomheder, som er med til at smadre klimaet qua det arbejde, de laver?
Astrid Krag (S), 2013-05-17:
Jeg mener, det er klinisk relevant at have begrebet transkønnethed, fordi man jo lige præcis henvender sig til sundhedsvæsenet for at få en behandling, kirurgi, hormonbehandling osv., på baggrund af det, og det skal vi selvfølgelig kunne rumme i sundhedsvæsenet.
Peter Hummelgaard (S), 2024-10-23:
Den økonomi er ved at blive gået efter i sømmene, så det sikres, at ressourcerne i politiet anvendes bedst muligt, og regeringen er i den forbindelse som nævnt også klar til at se på, om politiet har de nødvendige ressourcer for at kunne løfte de vigtige samfundsopgaver, som er en del af politiets daglige arbejde.
René Christensen (DF), 2012-02-21:
Og man må jo sige, at der er mange ting i en børnesag; der er sagsbehandleren, der skal behandle børnesagen, men der er jo også hele apparatet omkring det, der skal ske, når man så har truffet en beslutning om at fjerne et barn – her snakker vi altså om 13.000 børn og unge om året, som er anbragt uden for hjemmet – og der må vi jo sige, at vi har set sager, hvor man har truffet beslutning om at fjerne børnene, hvor kvaliteten ikke har været god nok.
Pia Adelsteen (DF), 2017-01-26:
Og i min optik er der ikke brug for mere bureaukrati; der er brug for at give frihed ude i Danmark, sådan at de mennesker, der rent faktisk står med oversvømmelsesproblemer, som rent faktisk står med huse, der er ved at dratte ud over klitter og kanter, og hvad ved jeg, også får en reel mulighed for at beskytte deres værdier.
Anne Baastrup (SF), 1998-04-14:
De har spurgt Flygtningehøjkommissariatet, om det også skal gælde for dem, når verdens rigeste lande beslutter i deres traktatgrundlag, at de ikke vil acceptere, at man overhovedet kan flygte landene imellem, fordi de har besluttet, at de forskellige lande er gode nok.
Astrid Krag (S), 2011-11-16:
Altså, arbejdet med at lave en differentieret behandlingsgaranti, så de alvorligst syge kommer til først, er jo det, der er hele grundprincippet, nemlig at sige, at den 1-måneders-regel, vi har haft i dag, har altså lagt nogle begrænsninger, i forhold til at man kan lave de nødvendige lægefaglige prioriteringer, der sikrer, at de mest alvorligt syge kommer til først, og at vi derved også får mest sundhed for pengene i vores systemer.